पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। महूनाका स्थित तरण पुष्कर में चल रही राज्य स्तरीय तैराकी प्रतियोगिता में एक नाबालिग तैराक के साथ रविवार सुबह मारपीट हो गई। उसे कुछ युवकों ने जबर्दस्ती कमरे में रोककर नाचने को कहा। उसने मना किया तो पीट दिया। बचाने पहुंचे बड़े भाई की भी पिटाई कर दी। बच्चों के परिजनों ने थाने में हंगामा मचाया, जिसके बाद पुलिस ने केस दर्ज किया।
घटना सुखदेवनगर निवासी अभ्युदय पिता अनिलसिंह परिहार के साथ हुई। वह प्रतियोगिता में खंडवा की ओर से खेल रहा है। चाचा सुनीलसिंह ने बताया अभ्युदय शनिवार शाम को स्वीमिंग पूल गया था। वहां बिट्टू व उसके साथियों ने उसके बाल खींचे और चिढ़ाया। उसने घर आकर उन्हें यह बात बताई। रविवार सुबह वे पूल गए और प्रतियोगिता के को-ऑर्डिनेटर पीयूष शर्मा से शिकायत की। उनके आश्वासन पर वे अभ्युदय को छोड़कर चले गए। उसका डर दूर करने के लिए बड़ा भाई अभिजीत वहीं रुक गया। सुबह करीब 9.30 बजे मौका पाकर बिट्टू व उसके साथियों ने अभ्युदय को पकड़ लिया और क्लब के रूम में ले गए। वहां उसे नाचने के लिए दबाव बनाया। उसने मना किया तो पीटने लगे। उसने शोर मचाया तो अभिजीत वहां पहुंच गया। उसे भी लड़कों ने बुरी तरह पीटा। उसने जैसे-तैसे उनके चंगुल से छूटकर चाचा को मोबाइल पर सूचना दी।
कैसी व्यवस्था है- दोस्तों व समाज के लोगों को लेकर चाचा तरण पुष्कर पहुंचे। उन्होंने को-ऑर्डिनेटर शर्मा से कहा- यही सुरक्षा व्यवस्था है आपकी। इंदौर जिला तैराकी संघ के सह सचिव कृष्णा राठौर से भी परिजनों की बहस हुई। परिजनों ने राठौर पर कार्रवाई रुकवाने का दबाव बनाने का आरोप लगाया।
पुलिस पहुंची तो कोई नहीं मिला
परिजन दोनों भाइयों को लेकर छत्रीपुरा थाने चले गए। पुलिस ने एफआईआर दर्ज करने से मना किया तो उन्होंने हंगामा कर दिया। इस पर पुलिस ने बिट्टू व उसके साथियों के खिलाफ मारपीट, गाली-गलौज व जान से मारने की धमकी की धाराओं में केस दर्ज किया। पुलिस के साथ वे फिर तरण पुष्कर आरोपियों की तलाश करने गए लेकिन कोई नहीं मिला। परिजनों ने वहां हंगामा और नारेबाजी की।
मारने वाले हमारे प्रतिभागी नहीं
॥13 जिलों के 300 प्रतिभागी आए हैं। हमें जो जानकारी मिली है उसके मुताबिक शनिवार रात वाटर पोलो के दौरान विवाद हुआ था। सुबह किसने मारपीट की हमें नहीं पता। मारने वाले हमारे प्रतिभागी नहीं हैंैं। अभ्युदय खंडवा की तरफ से खेल रहा था। उसके परिजनों ने बताया तो उन्हें बात करने को कहा। बाद में प्रतियोगिता शुरू हो गई। आरोपियों में कोई क्लब का निकला तो उसे हटा दिया जाएगा।
पीयूष शर्मा, स्पर्धा को-ऑर्डिनेटर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn